[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.9.21

COM(2009) 484 végleges

Javaslat:

A TANÁCS HATÁROZATA

az Északkelet-atlanti Halászati Bizottságban képviselendő közösségi álláspont meghatározásáról

INDOKOLÁS

Az EK-Szerződés 300. cikke (2) bekezdésének második albekezdése értelmében amennyiben a regionális halászati gazdálkodási szervezeteknek – az intézményi keretüket kiegészítő vagy módosító határozatok kivételével – joghatással bíró határozatot kell hozniuk, a Közösség által képviselendő álláspontról a Bizottság javaslata alapján minősített többséggel a Tanács határoz.

E kötelezettségre való tekintettel, és az egyéb regionális halászati gazdálkodási szervezetekkel kapcsolatban született hasonló tanácsi határozatok és bizottsági javaslatok fényében az Európai Bizottság javaslatot tesz a Északkelet-atlanti Halászati Bizottságban képviselendő közösségi álláspontra. Az egységes fellépés érdekében e javaslat ugyanazt a megközelítést alkalmazza, mint a többi regionális halászati gazdálkodási szervezettel kapcsolatos határozat.

Javaslat:

A TANÁCS HATÁROZATA

az Északkelet-atlanti Halászati Bizottságban képviselendő közösségi álláspont meghatározásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére, összefüggésben a 300. cikk (2) bekezdése második albekezdésével,

tekintettel a Bizottság javaslatára,

mivel:

(1) Az EK Szerződés 33. cikke, összefüggésben 32. cikkével előírja, hogy a közös halászati politika egyik célkitűzése az ellátás hozzáférhetőségének biztosítása. A 2371/2002/EK rendelet[1] előírja, hogy a Közösségnek az elővigyázatosság elvét kell alkalmaznia azon intézkedések meghozatalakor, amelyek az élő vízi erőforrások védelmére és megőrzésére vonatkoznak, biztosítva azok fenntartható kiaknázását, és hogy a halászati tevékenységnek a tengeri ökoszisztémákra gyakorolt hatása a lehető legkisebb legyen. A rendelet előírja továbbá, hogy a Közösség törekedjen a halászati gazdálkodásban az ökoszisztéma-alapú megközelítés fokozatos alkalmazására, valamint arra, hogy a halászati tevékenységek egy gazdaságilag életképes és versenyképes halászati ágazaton belül, hatékony módon folyjanak, megfelelő életszínvonalat biztosítva azok számára, akiknek megélhetése a halászattól függ, de figyelembe véve a fogyasztók érdekeit is.

(2) Az Európai Közösség a 81/608/EK határozattal[2] jóváhagyta az északkelet-atlanti halászatban folytatandó jövőbeni többoldalú halászati együttműködésről szóló egyezményt, amelyet 2005-ben módosítottak. Az egyezmény létrehozta az Északkelet-atlanti Halászati Bizottságot (NEAFC), amelynek feladata, hogy megfelelő esetben ajánlásokat készítsen a szerződő felek joghatóságán kívüli területeken folytatott halászatról, illetve amely ajánlásokat tehet a szerződő felek joghatósága alá tartozó területeken folytatott halászatról az egyezmény hatálya alá tartozó terület halászati erőforrásainak hosszú távú védelme és optimális hasznosítása érdekében, ezáltal fenntartható gazdasági, környezetvédelmi és társadalmi előnyöket biztosítva. Az ilyen ajánlások kötelezővé válhatnak a Közösségre nézve.

(3) Az EK-Szerződés 300. cikke (2) bekezdésének második albekezdése értelmében amennyiben a regionális halászati megállapodással felállított szervezeteknek joghatással bíró, de az adott megállapodás intézményi keretét nem módosító határozatot kell hozniuk, a Közösség által képviselendő álláspontról a Bizottság javaslata alapján minősített többséggel a Tanács határoz,

A KÖVETKEZŐKÉPPEN HATÁROZOTT:

1. cikk

E határozat mellékletében szerepel az az álláspont, amelyet a Közösség az Északkelet-atlanti Halászati Bizottságban képvisel, amennyiben az említett bizottságot joghatással bíró határozat meghozatalára kérik fel.

2. cikk

Az e határozat mellékletében szereplő álláspontot a Tanács legkésőbb az Északkelet-atlanti Halászati Bizottság 2014. évi éves üléséig értékeli, és szükség esetén a Bizottság javaslata alapján felülvizsgálja.

Kelt Brüsszelben, […]-án/-én.

a Tanács részéről

az elnök

MELLÉKLET

Az Északkelet-atlanti Halászati Bizottságban képviselendő közösségi álláspont

1. ELVEK

A NEAFC keretében az Európai Közösség:

a) a közös halászati politika keretében meghatározott közösségi célkitűzésekkel összhangban lép fel, különösen a NEAFC által kezelt fajok fenntartható kiaknázására vonatkozó elővigyázatos megközelítés alkalmazásával, elősegítve a halászati gazdálkodásban az ökoszisztéma-alapú megközelítés fokozatos bevezetését, és a lehető legkisebbre csökkentve a halászati tevékenységek tengeri ökoszisztémákra gyakorolt hatását, valamint a gazdaságilag életképes és versenyképes közösségi halászat támogatása révén megfelelő életszínvonalat biztosítva azok számára, akiknek megélhetése a halászati tevékenységektől függ, de figyelembe véve a fogyasztók érdekeit is;

b) biztosítja, hogy az NEAFC intézkedései összhangban álljanak az NEAFC-ot létrehozó egyezmény célkitűzéseivel;

c) gondoskodik arról, hogy a NEAFC intézkedései összhangban álljanak a nemzetközi joggal és különösen az ENSZ tengerjogi egyezményével, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló ENSZ-megállapodással, valamint a nemzetközi védelmi és gazdálkodási intézkedések nyílt tengeri halászhajók általi betartásának előmozdításáról szóló megállapodással;

d) elősegíti az összhangot más regionális halászati gazdálkodási szervezetek intézkedéseivel;

e) szinergiára törekszik a harmadik országokkal fenntartott kétoldalú halászati kapcsolatok terén folytatott közösségi politikával, és összhangra törekszik a Közösség külkapcsolati politikájával;

f) gondoskodik arról, hogy a Közösség eleget tegyen nemzetközi kötelezettségvállalásainak.

2. Iránymutatások

Az Európai Közösség – megfelelő esetben – az alábbi NEAFC-intézkedések elfogadásának támogatására törekszik:

a) a NEAFC szabályozási területén, illetve – adott esetben – a NEAFC-egyezmény hatálya alá tartozó területen található halászati erőforrások védelmére és kezelésére irányuló, a rendelkezésre álló legjobb tudományos szakvéleményen nyugvó intézkedések, a NEAFC által kezelt fajok teljes kifogható mennyiségének és kvótáinak meghatározását is ideértve. Szükség esetén a halászati tevékenységek fokozásának elkerülése érdekében mérlegelni kell külön intézkedések meghozatalát a túlhalászott állományokra vonatkozóan;

b) a NEAFC szabályozási területén a veszélyeztetett tengeri ökoszisztémák védelmét célzó intézkedések, összhangban az ENSZ Közgyűlésének határozatával;

c) a NEAFC-intézkedések betartásának fokozása érdekében a nyomonkövetési, ellenőrzési és felügyeleti intézkedések megerősítése a NEAFC szabályozási területén;

d) a jogellenes, nem bejelentett és szabályozatlan halászat elleni intézkedések megerősítése;

e) közös megközelítés kialakítása más regionális halászati gazdálkodási szervezetekkel, így az Északnyugat-atlanti Halászati Szervezettel, az Észak-atlanti Lazacvédelmi Szervezettel és az Atlanti Tonhal Védelmére Létrehozott Nemzetközi Bizottsággal;

f) kiegészítő technikai intézkedések meghozatala a Nemzetközi Tengerkutatási Tanács (ICES) szakvéleménye alapján;

g) teljesítményértékelés alapján a NEAFC folyamatos korszerűsítése.

[1] HL L 358., 2002.12.31., 59. o.

[2] HL L 227., 1981.8.12., 21. o.